

**NACRT**

Na temelju članka 76. Zakona o djelatnostima u zdravstvu (“Narodne novine” br. 87/09) i članka 21. Statuta Hrvatske komore zdravstvenih radnika, Vijeće Hrvatske komore zdravstvenih radnika donosi

**PRAVILNIK**

**O IZMJENAMA I DOPUNAMA PRAVILNIKA**

**O REGISTRU ČLANOVA HRVATSKE KOMORE ZDRAVSTVENIH RADNIKA**

**Članak 1.**

U Pravilniku o Registru članova Hrvatske komore zdravstvenih radnika, od 19.05.2016. (KLASA: 003-08/16-02/05, URBROJ: 351/02-16-2) iza članka 1. dodaje se članak 1.a koji glasi:

„Izrazi koji se koriste u ovom Pravilniku, a imaju rodno značenje, odnose se jednako na muški i ženski rod“.

**Članak 2.**

U članku 2. stavku 6. iza riječi: „Upisom u Registar član stječe sva prava i obveze propisane“ dodaje se riječ: „zakonom“.

Stavak 2. mijenja se i glasi:

2) „U registre se upisuju podaci pribavljeni iz službenih evidencija, odnosno na temelju vjerodostojne dokumentacije, kao i podaci koje Komora samostalno prikuplja u obavljanju svojih poslova propisanih zakonom, Statutom i drugim općim aktima Komore“.

**Članak 3.**

U članku 12. stavku 2. iza riječi: „Zdravstveni radnici sanitarnog inženjerstva stječu pravo upisa u registre bez položenog stručnog ispita ako su na dan stupanja na snagu Pravilnika o dopunama Pravilnika o pripravničkom stažu zdravstvenih radnika (NN br. 14/13) imali više od godinu dana radnoga iskustva na poslovima sanitarnog inženjerstva,“ dodaje se riječ: „odnosno ukoliko je isto propisano posebnim propisima“.

**Članak 4.**

Članak 14. mijenja se i glasi:

(1) „Provedbu upisa u registre vode ovlašteni radnici Ureda Komore.

(2) Upis u registre obavlja se na registarskom ulošku za svakog pojedinog člana.

(3) Registarski uložak člana sadrži sljedeće podatke:

- ime i prezime

- spol

- datum, mjesto i država rođenja

- djevojačko prezime

- OIB (osobni identifikacijski broj)

- ime oca i majke

- državljanstvo

- podatke o stanovanju

- podatke o zaposlenju (naziv ustanove, adresa, djelatnost koja se obavlja, naziv radnog mjesta, kontakt podaci, vlasništvo privatne tvrtke)

- podatke o temeljnom te najvišem stupnju obrazovanja s podacima iz svjedodžbe odnosno diplome: mjesto i datum završetka studija i broj dokumenta o završetku studija

- podaci o rješenju vezanom uz priznavanje inozemne stručne kvalifikacije

- podatke o akademskim ili stručnim nazivima

- podaci o drugim vrstama usavršavanja

- podatak da li je obvezan ili dobrovoljan član Komore

- mjesto i datum polaganja stručnog ispita te broj uvjerenja o položenom stručnom ispitu

- podatke o članstvu u domaćim i inozemnim stručnim udruženjima/komorama

- datum i broj rješenja o upisu u registar

- datum i razlog brisanja iz registra s brojem i datumom rješenja na temelju kojeg je određeno brisanje iz registra

- datum izdavanja odobrenja za samostalni rad (licence)

- datum produženja odobrenja za samostalni rad (licence)

- datum privremenog oduzimanja odobrenja za samostalni rad (licence) te vrijeme na koje se oduzima, kao i datum ponovnog izdavanja odobrenja

- datum trajnog oduzimanja odobrenja za samostalni rad (licence)

- zabilježba o pokretanju disciplinskog postupka

- datum promjene podataka

- podaci o postupcima i odlukama Suda Komore

- podaci o pravomoćnim presudama Sudova glede profesionalne odgovornosti

- podaci o dužnostima u tijelima Komore te njihovo trajanje

- datum početka mirovanja statusa

- datum aktiviranja članstva

(4) Uz navedene podatke u registarski uložak se pohranjuju i dokumenti koje je član priložio u elektronskom obliku kao kopija priloženih dokumenata.

(5) Uz registarski uložak Komore može voditi i pomoćne registarske uloške s ostalim podacima o članu“.

**Članak 5.**

U članku 15. stavak 4. mijenja se i glasi:

4) „Ako član ne podmiri članarinu, po isteku kalendarske godine za koju nije podmirio članarinu Komora će protiv člana pokrenuti postupak sukladno odredbama Ovršnog zakona ili Zakona o parničnom postupku“.

**Članak 6.**

U članku 16. stavku 1. točci 3. iza riječi: „ako je na rodiljnom i/ili roditeljskom dopustu“ dodaju se riječi: „posvojiteljskom dopustu, dopustu radi brige i njege djeteta s težim smetnjama u razvoju“. U točci 5. iza riječi: „ako postoje drugi opravdani razlozi“ dodaju se riječi: „primjerice neplaćeni dopust i dr“.

**Članak 7.**

Članak 17. mijenja se i glasi:

(1) „Ispis iz registra Komore izvršit će se ako su za to ispunjeni uvjeti propisani zakonom, Statutom i drugim općim aktima Komore:

- na osobni zahtjev člana,

- po službenoj dužnosti ili prijedlogu ovlaštene osobe odnosno nadležnog tijela.

(2) Ispis iz registra Komore izvršit će se i u slučaju:

- ako član ne podmiri članarinu za prethodno licencno razdoblje,

- ako član ne ispuni uvjete propisane aktom Komore kojim je reguliran sadržaj, rokovi i postupak provjere stručnosti,

- smrti člana.

(3) Činjenica smrti člana Komore se dokazuje relevantnim dokazom, utvrđuje putem službenih evidencija, u suradnji s ovlaštenim institucijama, a u slučaju umirovljenja člana Komore ista činjenica se dokazuje upravnim aktom nadležnog tijela.

(4) Ispis iz registra podrazumijeva i provođenje postupka proglašenja nevažećim Odobrenja za samostalan rad (licence) i članske iskaznice.

(5) Ponovni upis u registre članova Komore moguće je ostvariti pod svim uvjetima utvrđenim općim aktima koji su propisani za prvi upis u registar Komore.

(6) O ispisu iz registra odlučuje se na odgovarajući način u postupku sukladno zakonu koji propisuje opći upravni postupak.

(7) O zahtjevu za ispis iz registra Komore odlučuje rješenjem u roku od 30 dana od dana podnošenja urednog zahtjeva.

(8) U slučaju smrti člana, Komora će po službenoj dužnosti donijeti rješenje o ispisu člana u roku od 30 dana od saznanja za činjenicu smrti člana“.

**Članak 8.**

„Članak 26. briše se“.

**Članak 9.**

Ovaj Pravilnik stupa na snagu osmoga dana od dana objave na službenoj web stranici HKZR.

KLASA:

URBROJ:

Zagreb,

Predsjednik Vijeća HKZR

**OBRAZLOŽENJE ZA**

**NACRT PRIJEDLOGA PRAVILNIKA O IZMJENAMA I DOPUNAMA PRAVILNIKA O REGISTRU ČLANOVA HRVATSKE KOMORE ZDRAVSTVENIH RADNIKA**

Nova Uredba o uredskom poslovanju stupila je na snagu 10. srpnja 2021. godine. U bitnome njezina puna primjena trebala bi ubrzati i pojednostaviti komunikaciju unutar javnopravnih tijela, između javnopravnih tijela te, napokon, između javnopravnih tijela i građana, sa naglaskom na povećanje transparentnosti rada službenih osoba jer se u informacijskom sustavu elektroničkog uredskog poslovanja bilježi svaka radnja od zaprimanja podneska do otpreme akta i, u konačnici, pripreme dokumentarnog gradiva za izlučivanje ili predaju nadležnom arhivu.

Zakon o općem upravnom postupku („Narodne novine“, broj 47/09., dalje: ZUP) kao opći postupovni zakon uređuje pravila na temelju kojih tijela državne uprave i druga državna tijela, tijela jedinica lokalne i područne (regionalne) samouprave, pravne osobe koje imaju javne ovlasti (dalje: javnopravna tijela), u okviru djelokruga utvrđenog na temelju zakona, postupaju i rješavaju u upravnim stvarima. ZUP je stupio na snagu 1. siječnja 2010. i od tada se nije mijenjao. O Nacrtu prijedloga Zakona o izmjenama i dopunama Zakona o općem upravnom postupku **provedeno je savjetovanje sa zainteresiranom**javnošću u opisu kojeg se navodi, iako ZUP omogućava elektroničku komunikaciju, pojedine odredbe potrebno je dodatno dopuniti, razraditi i prilagoditi novim načinima komunikacije javnopravnih tijela i stranaka.

U cilju unaprjeđenja te bržeg i kvalitetnijeg obavljanja javnih ovlasti i drugih poslova Komore, pojedine odredbe Pravilnika o Registru članova Hrvatske komore zdravstvenih radnika potrebno je dodatno dopuniti, razraditi i prilagoditi stvarnim potrebama, kao i novim načinima komunikacije javnopravnih tijela i stranaka, sa naglaskom na elektroničku komunikaciju, stoga je predloženo kao u Nacrtu Prijedloga izmjena i dopuna Pravilnika o Registru članova Hrvatske komore zdravstvenih radnika.